S-626/2009

Mál þetta, sem þingfest var 3. desember sl. og dómtekið 7. janúar, var höfðað með ákæru, dagsettri 16. nóvember 2009, af lögreglustjóranum á Selfossi, á hendur A, D, B, C, Y og Z,

I.

„gegn ákærðu C og Y fyrir innbrot og þjófnaði

með því að hafa, aðfaranótt mánudagsins 20. október 2008 í sameiningu brotist inn í verslunina [...], þar sem ákærðu spenntu upp bakdyrahurð verslunarinnar og stálu þaðan 50 stk. af innkortum N1 að verðmæti kr. 3.000, 50 stk. af innkortum N1 að verðmæti kr. 5.000, 25 stk. af innkortum N1 að verðmæti kr. 10.000 og skiptimynt að verðmæti kr. 10.000, allt samtals að verðmæti kr. 660.000, og óþekktum fjölda af símakortum frá Símanum og Vodafone að óþekktu verðmæti.

Teljast brot ákærðu varða við 244. gr. almennra hegningarlaga, nr. 19, 1940.

033-2008-7937

II.

gegn ákærðu D og Z fyrir hylmingu

með því að hafa, aðfaranótt þriðjudagsins 21. október 2008 í bifreiðinni XX haft í vörslum sínum tvær rúllur af 10 kr. skiptimynt, samtals kr. 1.000, sem stolið var í innbroti í verslunina [...], sbr. ákærulið I, en ákærðu var eða mátti vera ljóst að um þýfi var að ræða.

Telst brot ákærðu varða við 1. mgr. 254. gr. almennra hegningarlaga, nr. 19, 1940.

033-2008-7937

III.

gegn ákærða A-kk-þgf fyrir innbrot og þjófnað

með því að hafa, einhvertímann á tímabilinu 14. desember til 18. desember 2008 brotist inn í bílskúr að [...] og stolið þaðan fjórum kössum af BRATZ leikfangadúkkum, fjórum kössum af hraunlömpum og ferðatösku, allt að óþekktu verðmæti.

Telst brot ákærða varða við 244. gr. almennra hegningarlaga, nr. 19, 1940.

033-2008-9279

IV.

gegn ákærðu A, B,C og Y fyrir innbrot og þjófnað

með því að hafa, að kvöldi 25. desember 2008 brotist inn í eftirtalin sumarhús:

a. sumarhúsið [...], þar sem ákærðu spenntu upp glugga og stálu þaðan Playstation 3 leikjatölvu, 46 tommu Samsung sjónvarpsflatskjá, 26 tommu sjónvarpsflatskjá, i-pod hátalara, tveimur sængum og lampa, allt að óþekktu verðmæti.

b. sumarhúsið [...], þar sem ákærðu spenntu upp glugga og stálu þaðan 26 tommu United sjónvarpsflatskjá og skammbyssu af gerðinni Radom VIS P.35 með raðnúmerið D5119, allt að óþekktu verðmæti.

Teljast brot ákærðu varða við 244. gr. almennra hegningarlaga, nr. 19, 1940.

033-2008-9425

V.

gegn ákærða A fyrir vopnalagabrot

með því að hafa, aðfaranótt föstudagsins 26. desember haft í vörslum sínum á heimili sínu að [...] heimatilbúna sveðju með 61 cm löngu blaði, heimatilbúinn hníf með 26 cm löngu blaði og heimatilbúna gaddakylfu.

Telst brot ákærða varða við a- og c-lið 2. mgr. 30. gr., sbr. 1. mgr. 36. gr. vopnalaga nr. 16, 1998.

033-2008-9425

Þess er krafist að ákærðu verði dæmd til refsingar og til greiðslu alls sakarkostnaðar. Þá er þess einnig krafist með vísan til 1. mgr. 37. gr. vopnalaga nr. 16, 1998 að skammbyssa af gerðinni Radom VIS P.35 með raðnúmerið D5119 og vopn þau sem um ræðir í ákærulið VI ásamt 48 cm löngum steinullarhnífi verði gerð upptæk til ríkissjóðs.“

Við fyrirtöku í málinu þann 7. janúar sl. féll sækjandi frá kröfu um upptöku á 48 cm löngum steinullarhníf þar sem enginn ákærðu hafa verið ákærðir fyrir vörslur hans.

Við fyrirtöku málsins þann 10. desember 2009 mætti ákærði D og játaði sök. Var farið með hans þátt samkvæmt 164. gr. laga nr. 88/2008. Játning ákærða er í samræmi við önnur gögn málsins og var hann sakfelldur fyrir brot sitt en það er í ákærum réttilega fært til refsiákvæða. Um málavexti vísast til ákæruskjals. Ákærði hefur með háttsemi sinni unnið sér til refsingar. Var kveðinn upp dómur yfir ákærða D þann 10. desember sl., og var ákvörðun refsingar hans frestað skilorðsbundið í eitt ár haldi hann almennt skilorð 57. gr. almennra hegningarlaga, sbr. dómur í málinu S-626/2009 1.

Þann 7. janúar 2010 kom ákærði A fyrir dóminn og játaði sök í ákæruliðum III, IV og V. Þá samþykkti hann kröfu sækjanda um upptöku eins og greinir í ákæruskjali.

Ákærði B kom fyrir dóminn 7. janúar sl. og játaði sök varðandi ákæruliði I og IV auk þess að samþykkja upptöku á skammbyssu.

Ákærði C kom fyrir dóminn þann 7. janúar sl. og játaði sök í ákæruliðum IV auk þess að samþykkja upptöku á skammbyssu.

Ákærði Y kom fyrir dóminn og játaði sök í ákæruliðum I og IV auk þess að samþykkja upptöku á skammbyssu.

Ákærða Z kom fyrir dóminn og í framhaldi felldi ákæruvaldið niður málið á hendur henni samkvæmt ákærulið III.

Farið var með málið gagnvart öllum ákærðu samkvæmt ákvæðum 164. gr. laga um meðferð sakamála nr. 88/2008 og var það tekið til dóms án frekari sönnunarfærslu er sækjanda, verjendum og ákærðu, sem óskuðu ekki eftir skipun verjanda, hafði verið gefinn kostur á að tjá sig um lagaatriði og ákvörðun viðurlaga. Sækjandi óskaði eftir breytingu á ákæru þannig að fallið var frá kröfu um upptöku á 48 cm löngum steinullarhnífi.

Samkvæmt sakavottorði ákærða A var hann dæmdur þann 23. september 2008 fyrir brot gegn 1. mgr. 217. gr. almennra hegningarlaga en ákvörðun refsingar var frestað skilorðsbundið í tvö ár. Ákærði rauf ofangreint skilorð með brotum þeim sem hann hefur verið sakfelldur fyrir nú. Ber því, með vísan til 60. gr., sbr. 77. gr., almennra hegningarlaga að gera honum refsingu nú í einu lagi og dómurinn frá 23. september 2008 dæmdur upp. Þá gekkst ákærði undir viðurlagaákvörðun þann 6. nóvember 2008 fyrir tilraun til þjófnaðar og var honum gerð 30.000 króna sekt. Við ákvörðun refsingar verður litið til þess að ákærði játaði brot sín greiðlega fyrir dóminum og þess að hann var ungur að árum er hann braut af sér en ákærði er fæddur árið 1991. Í máli þessu hefur ákærði verið sakfelldur fyrir þjófnað samkvæmt ákærulið III, innbrot og þjófnað í tvo sumarbústaði samkvæmt ákærulið IV og vopnalagabrot samkvæmt ákærulið V. Eru brot ákærða réttilega heimfærð til refsiákvæða í ákæru og verður hann sakfelldur fyrir brot sín.

Þykir refsing ákærða A nú hæfilega ákveðin fangelsi í þrjá mánuði, en sökum aldurs ákærða og þess að hann hefur greiðlega gengist við brotum sínum þykir rétt að skilorðsbinda refsinguna, og skal hún niður falla að liðnum þremur árum frá uppkvaðningu dóms þessa, enda haldi ákærði almennt skilorð 57. gr. almennra hegningarlaga. Þá ber að dæma ákærða til að greiða allan sakarkostnað, sem er þóknun skipaðs verjanda hans, T-kk-ef R. S-kk-ef hdl., 60.000 krónur að meðtöldum virðisaukaskatti.

Ákærða B hefur tvisvar verið gerð refsing áður samkvæmt sakavottorði hans. Þann 24. febrúar 2009 var hann sakfelldur fyrir brot gegn 1. mgr. 254. gr. almennra hegningarlaga og var ákvörðun refsingar frestað, skilorðsbundið í eitt ár. Þá var ákærði dæmdur þann 23. júní 2009 í eins mánaðar fangelsi, skilorðsbundið til tveggja ára, fyrir þjófnað og brot gegn lögum um ávana- og fíkniefni. Eru brot þau sem hann hefur nú verið sakfelldur fyrir framin í október og desember 2008. Verður honum því samkvæmt reglum 78. gr. almennra hegningarlaga gerður hegningarauki við dóminn frá 24. febrúar 2009 en þá var ákærði sakfelldur fyrir hylmingu. Þá er brot hans einnig hegningarauki við dóminn frá 23. júní 2009 en þá var ákærði dæmdur fyrir þjófnaðarbrot. Ber því að gera ákærða nú refsingu sem samsvari þeirri þyngingu hegningarinnar sem kynni að hafa orðið ef dæmt hefði verið um öll brotin í fyrra málinu. Brot ákærða eru réttilega heimfærð til refsiákvæða í ákæru.

Er refsing ákærða B nú ákveðin fangelsi í tvo mánuði, en með vísan til greiðlegrar játningar hans og ungs aldurs er hann framdi brotin, þykir rétt að skilorðsbinda refsinguna og skal hún niður falla að liðnum þremur árum frá uppkvaðningu dóms þessa haldi ákærði almennt skilorð 57. gr. almennra hegningarlaga.

Samkvæmt sakavottorði ákærða C gekkst hann undir sátt þann 12. mars 2008 fyrir ölvunarakstur. Hefur sú sátt ekki áhrif við ákvörðun refsingar nú. Þann 13. janúar 2009 var ákærði dæmdur í málinu S-xxx/2009 í tveggja mánaða fangelsi skilorðsbundið til tveggja ára fyrir innbrot og þjófnað framinn í febrúar og maí 2009. Verður ákærða því gerður hegningarauki við þann dóm samkvæmt reglum 78. gr. almennra hegningarlaga.

Eftir atvikum er refsing ákærða C nú ákveðin fangelsi í einn mánuð en með vísan til ungs aldurs ákærða, þess að hann játaði greiðlega brot sín fyrir dóminum og þess að hann kveðst hafa snúið til betri vegar, en hann er kominn í vinnu og á von á barni, þykir rétt að skilorðsbinda refsinguna og skal hún niður falla að liðnum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940. Þá ber að dæma ákærða til að greiða allan sakarkostnað sem hlaust af máli hans, sem er þóknun skipaðs verjanda hans, T-kk-ef R. S-kk-ef hdl., 60.000 krónur að meðtöldum virðisaukaskatti.

Samkvæmt sakavottorði Y var hann dæmdur þann 23. júní 2009 í eins mánaðar fangelsi, skilorðsbundið til tveggja ára, fyrir brot gegn 244. gr. og 254. gr. almennra hegningarlaga og lögum um ávana- og fíkniefni. Verður ákærða því gerður hegningarauki samkvæmt reglum 78. gr. almennra hegningarlaga nú.

Er refsing ákærða hæfilega ákveðin fangelsi í tvo mánuði, en með vísan til þess að ákærði játaði brot sín greiðlega fyrir dóminum þykir rétt að skilorðsbinda refsinguna og skal hún niður falla að liðnum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga. Þá ber að dæma ákærða til greiðslu alls sakarkostnaðar sem er þóknun skipaðs verjanda hans, S-kk-ef S-kk-ef hrl., sem er hæfilega ákveðin 60.000 krónur að meðtöldum virðisaukaskatti.

Ákærðu sæti upptöku eins og í dómsorði greinir.

G-kk-nf Ö-kk-nf J-kk-nf, fulltrúi sýslumanns, sótti mál þetta.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, A, sæti fangelsi í þrjá mánuði, en fresta skal fullnustu refsingarinnar og hún niður falla að liðunum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði greiði allan sakarkostnað, sem er þóknun skipaðs verjanda hans, T-kk-ef R. S-kk-ef hdl., 60.000 krónur að meðtöldum virðisaukaskatti.

Ákærði B sæti fangelsi í tvo mánuði, en fresta skal fullnustu refsingarinnar og hún niður falla að liðnum þremur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940.

Ákærði C sæti fangelsi í einn mánuð en fresta skal fullnustu refsingarinnar og skal hún niður falla að liðnum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði greiði allan sakarkostnað, sem er þóknun skipaðs verjanda hans, T-kk-ef R. S-kk-ef hdl., 60.000 krónur að meðtöldum virðisaukaskatti.

Ákærði Y sæti fangelsi í tvo mánuði, en fresta skal fullnustu refsingarinnar og skal hún niður falla að liðnum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði greiði allan sakarkostnað, sem er þóknun skipaðs verjanda hans, S-kk-ef S-kk-ef hrl., 60.000 krónur að meðtöldum viðrisaukaskatti.

Ákærðu A B, C og Y sæti upptöku á skammbyssu af gerðinni Radom VIS P.35 með raðnúmerið D5119.

Ákærði A sæti upptöku á heimatilbúinni sveðju með 61 cm löngu blaði, heimatilbúnum hníf með 26 cm löngu blaði og heimatilbúinni gaddakylfu.

Á-kvk-nf G-kvk-nf.